recursal/SuperWikiNEXT-32B huggingface dataset:
**பிரதிமா பருவா பாண்டே** (Pratima Barua Pandey) (பிறப்பு:1934 அக்டோபர் 3 - இறப்பு: 2002 டிசம்பர் 27) இவர் மேற்கு அசாமின் துப்ரி மாவட்டத்தில் கௌரிபூரின் அரச குடும்பத்தைச் சேர்ந்த ஒரு இந்திய நாட்டுப்புற பாடகர் ஆவார். தேசிய விருது பெற்ற பருவா பாண்டே, கோல்பரியா பாடல்களுக்கு மிகவும் பிரபலமானவர். இவரது இசைப் பணிகளுக்காக இவருக்கு பத்மஸ்ரீ மற்றும் சங்கீத நாடக அகாதமி விருது ஆகிய விருதுகள் வழங்கப்பட்டது. இவரது ஆத்மாவைத் தூண்டும் பாடல்களான "ஹஸ்தீர் கன்யா" மற்றும் "ஓ முர் மஹுத் பந்து ரீ" ஆகியவற்றால் மிகவும் பிரபலமானவர். இவர் பிரகிருசு சந்திரா பருவா என்பவரின் (லால்ஜி) மகள் ஆவார். தேவதாஸ் திரைப்படத் தயாரிப்பாளர் பிரமாதேஷ் பருவாவின் மருமகளாவார்.

ஆரம்ப கால வாழ்க்கை
------------------

பருவா பாண்டே 1934 அக்டோபர் 3 அன்று கல்கத்தாவில் பிறந்தார்.  இவர் தனது ஆரம்பக் கல்வியை நகரத்தின் கோகலே நினைவுப் பள்ளியில் பயின்றார். அதன் பிறகு இவர் அசாமுக்கு அரச குடும்பத்தின் இல்லமான கௌரிபூரில் உள்ள பெண்கள் உயர்நிலைப் பள்ளியில் படிக்கச் சென்றார். இவர் பெரும்பாலும் தனது ஆரம்ப ஆண்டுகளை கல்கத்தாவின் தின் மற்றும் கௌரிபூரில் உள்ள "கடதர்" நதிக்கரையின் இனிமையான சூழல்களுக்கு இடையில் கழித்தார். இவர் பள்ளியில் ரவீந்திரசங்கீதத்தை கற்றுக்கொண்டார். ஆனால் இவரது தந்தை பிரகிருதேஷ் சந்திரா பருவா (லால்ஜி) அவர்களின் ஊக்கமளிக்கும் வார்த்தைகளைத் தவிர வேறு எந்த முறையான பயிற்சியையும் இசையில் இவர் ஒருபோதும் எடுக்கவில்லை.

சொந்த வாழ்க்கை
--------------

கௌரிபூர் பி. பி கல்லூரியின் ஓய்வுபெற்ற முதல்வர் கங்கா சங்கர் பாண்டே என்பவரை மணந்தார்.

விருதுகள் மற்றும் அங்கீகாரம்
----------------------------

கோல்பாரியா லோககீதத்தை பிரபலப்படுத்துவதில் இவரது முன்னோடி முயற்சிகளுக்காக பிரதிமா பாருவா பாண்டேவுக்கு பத்மசிறீ  மற்றும் சங்கீத நாடக அகாதமி விருது வழங்கப்பட்டது. 

பிரபல திரைப்படத் தயாரிப்பாளர் பிரபின் கசாரிகா இயந்ந்றிய "கசுதீர் கன்யா" என்ற இவரது வாழ்க்கை மற்றும் படைப்புகளைப் பற்றிய ஒரு ஆவணப்படம் 1997 ஆம் ஆண்டில் சிறந்த வாழ்க்கை வரலாற்று திரைப்படத்திற்கான தேசிய திரைப்பட விருதை வென்றது. மேலும் பெரும் பாராட்டுக்களைப் பெற்றது. இத்திரைப்படம் 1998 இல் தெற்காசிய திரைப்பட விழாவில் அலைகளை உருவாக்கியது.

இறப்பு
------

பிரதிமா பரூவா பாண்டே 2002 திசம்பர் 12 அன்று இந்தியாவின் அசாம் மாநிலத்தில் உள்ள கௌரிபூரில் தனது 68 வயதில் இறந்தார்.

குறிப்புகள்
-----------

1. ↑  "Archived copy". 2012-10-31 அன்று மூலம் பரணிடப்பட்டது. 2013-03-02 அன்று பார்க்கப்பட்டது.CS1 maint: archived copy as title (link)
2. ↑  "Padma Awards" (PDF). Ministry of Home Affairs, Government of India. 2015. 15 நவம்பர் 2014 அன்று மூலம் (PDF) பரணிடப்பட்டது. 21 July 2015 அன்று பார்க்கப்பட்டது.
3. ↑  "Biopic on noted Assamese folk singer Pratima Barua-Pandey". *பிசினஸ் ஸ்டாண்டர்ட்*. Press Trust of India (New Delhi). 22 November 2015.. பார்த்த நாள்: 4 January 2016.
4. ↑
**கூட்டுக்கதிர் ஏற்பளவு** (*Collective dose*) என்பது ஒரு குறிப்பிட்ட இடத்தில் குறிப்பிட்ட காலத்தில் தெளிவான கதிர் மூலத்திலிருந்து, அவ்விடத்தில் இருந்த அத்தனை தனி நபர்களின் கதிர் ஏற்பளவின் கூட்டுத்தொகையாகும்.

N1D1 + N2D2 + N3D3 + ----
இங்கு, N என்பது நபர்களின் எண்ணிக்கை, D என்பது அவர்கள் பெற்ற கதிர் ஏற்பளவு. இவைகளின் கூட்டுத்தொகையே கூட்டுக்கதிர் ஏற்பளவு எனப்படும்.

அயனிக் கதிர்வீச்சின் போது மொத்த விளைவைக் கணிப்பதற்கு கூட்டுக்கதிர் ஏற்பளவு பயன்படுத்தப்படுகிறது. மொத்தக் கூட்டுக்கதிர் ஏற்பளவு என்பது கதிர்வீச்சு ஏற்படும் நேரம் முதல் சுற்றுசூழலில் இருந்து முழுவதுமாக அழிக்கப்படும் வரை மொத்த மக்கள்தொகையும் ஏற்கும் கதிர் ஏற்பளவு ஆகும். ஆனாலும், சில வேளைகளில் கூட்டுக்கதிர் ஏற்பளவுகள் ஒரு குறிப்பிட்ட மக்கள்தொகைக்கோ அல்லது ஒரு குறிப்பிட்ட காலப்பகுதிக்கோ தரப்படுகிறது.

கூட்டுக்கதிர் ஏற்பளவு பொதுவாக நபர்-ரெம் (man-rem) அல்லது நபர்-சீவெர்ட் (mSv, manSv) ஆகிய அலகுகளில் தரப்படுகின்றன.

எடுத்துக்காட்டுகள்
------------------

தனிமைப்படுத்தப்பட்ட இடங்களில் மேற்கொள்ளப்படும் வளிமண்டல அணுகுண்டு சோதனைகளில் கூட்டுக்கதிர் ஏற்பளவு பொதுவாக நபருக்கு 1 mSv இலும் குறைவாக இருக்கும். 20ம் நூற்றாண்டில் மேற்கொள்ளப்பட்ட அனைத்து சோதனைகளிலும் இவ்வளவு 30,000 manSv ஆகும்.

இவற்றையும் பார்க்க
------------------

* கதிர் ஏற்பளவு
* மொத்தக் கதிர் ஏற்பளவு
* கதிரியக்கம்
* கடிய கதிர்வீச்சு நோய்க்கூட்டறிகுறி

மேற்கோள்கள்
-----------

1. ↑  Smith, J.G.; (editors), J.R. Simmonds (2009). *The methodology for assessing the radiological consequences of routine releases of radionuclides to the environment used in PC-CREAM 08*. Didcot: Health Protection Agency. பக். 9. பன்னாட்டுத் தரப்புத்தக எண்:978-0-85951-651-8. .
2. ↑  "Radiation, People and the Environment". *Topical Booklets & Overviews*. International Atomic Energy Agency. p. 44. 2012-12-02 அன்று மூலம் பரணிடப்பட்டது. 2013-08-14 அன்று பார்க்கப்பட்டது.

* European Nuclear Society Glossary பரணிடப்பட்டது 2013-08-08 at the வந்தவழி இயந்திரம்
* Health Physics Society பரணிடப்பட்டது 2008-05-12 at the வந்தவழி இயந்திரம்
வேறு பெயர்கள் மயில்பூ, மயில்ரோஜா, புனித ஆவிமரம் என்பன. ஈஸ்டர் பண்டிகைக்கு 50 நாளுக்குப் பின் பெந்தோகோஸ்த் விருந்தின்போது இம்மரம் மிகுதியான பூக்களைத் தோற்றுவிப்பதால் புனித ஆவிமரம் என்பர். இம்மரத்தின் தாவரப் பெயர் டெலானிக்ஸ் ரீஜியா (Delonix regia) என்பதாகும். இதற்குப் பயின்சியானா ரீஜியா (Painciana regia) என்ற இணை தாவரப் பெயரும் உண்டு. 

டெலானிக்ஸ் ரீஜியா

குடும்பம்
---------

லெகுமினேசி குடும்பத்தைச் சேர்ந்தது. தாயகம் மடகாஸ்கர் ஆகும். இம்மரம் மிதமாகவே வளர்ச்சியுறும் தன்மை கொண்டது. சமவெளிகளிலும், மலைப்பகுதிகளிலும் பொதுவாக 750-1200 மீ வரை வளரக்கூடியது. வாதநாராயணன் பேரினத்தைச் சேர்ந்தது அதனைப் போல் நன்கு கிளைப்பது இல்லை; மிகு வளர்ச்சியைத் தருவதும் இல்லை; அடிமரம் வாதநாராயணன் மரத்தைவிடச் சிறியதாக இருக்கும்.

மரம்
----

முள் இல்லாத இம்மரத்தில் இலைகள் இரட்டைச்சிறகுக் கூட்டிலை அமைப்பில் இருக்கும். இளையடிச்செதில்கள் சிறியவை. சிற்றிலைகள் இளம் பச்சை நிறத்தில் சிறியவையாக இருக்கும். ஒவ்வொரு கூட்டிலையும் 50 செ.மீ நீளத்தில் இருக்கும். ஒவ்வொரு இலையிலும் 10-20 சிற்றிலைகள் காணப்படும். ஒவ்வொரு சிற்றிலையும் 6 மி.மீ நீளமானது. பிப்ரவரி-மார்ச் மாதங்களில் இலைகள் உதிர்கின்றன. மரத்தில் உள்ள இலைகள் முழுதும் உதிர்த்த பிறகே பூக்கத் தொடங்கும். பூவடிச்செதில்கள் உதிரும் தன்மை கொண்டவை.

### அல்லிகள்

அல்லிகள் சிவப்பு, ஆரஞ்சு, மஞ்சள் கலந்த நிறங்களில் ஒளிரும். அல்லி இதழ்கள் தேக்கரண்டியின் வடிவத்தில் அழகான நெளிவுடைய விளிம்புகளைக் கொண்டுள்ளன. மேற்பகுதியில் உள்ள அல்லி மட்டும் வெள்ளையாகவும், சிவப்பு மற்றும் மஞ்சள் நிறக் கோடுகளுடன் காணப்படும். மகரந்தப் பைகள் சீராக இருக்கும். சூல்பையில் சூல்கள் பல உள்ளன.

### வளர்ப்பு முறை

விதை மூலம் இனப்பெருக்கம் நடைபெறுகிறது. நெற்றுகளை வெயிலில் உலர்த்திக் குச்சியால் அடித்து விதைகளைத் தனித்தெடுக்கலாம். விதைகளை வெந்நீரில் 70-80٥ C ஐந்து நிமிடங்கள் வைத்திருந்து விதைக்க வேண்டும். ஏறக்குறைய 10-12 மாத வயதுடைய கன்றுகளை ஊன்றிக் கால்நடைகள் மேயாமல் பாதுகாத்து வளர்க்க வேண்டும். இவ்வாறு விதைத்த 4 அல்லது 5 ஆண்டுகளில் மரத்திலிருந்து பூக்கள் உண்டாகும். பதியன் முறையில் நட்டும் இனப்பெருக்கம் செய்யலாம்.

#### பயன்கள்

பூக்கள் நேராகவும், கண்ணைக்கவரும் தோற்றத்திலும் உள்ளமையால் சாலை ஓரங்களில் நடுவதற்கும், பூங்காக்களில் வளர்ப்பதற்கும் ஏற்றதாகும். மரக்கட்டை வெள்ளையாகவும், எடை குறைந்தும் இருக்கும். மரத்தின் கிளைகளை வெட்டி இழைத்து அரிவாள், களைக் கொத்துகளுக்குக் கைப்பிடி செய்யலாம். பொருள்களை அனுப்பும் பெட்டிகளை செய்யலாம். ஓரளவே நிழல் தரும். தழைகளை வெட்டி நெல் வயலுக்குப் பசுந்தழை உரமாக இடலாம்.
**நாசா புவி அறிவியல்** (*NASA Earth Science*) என்பது அமெரிக்காவின் நாசா விண்வெளி நிறுவனத்தின் ஓர் ஆராய்ச்சித் திட்டமாகும். முன்னதாக புவி அறிவியல் நிறுவனம் என்றும் புவிக் கோள் திட்டம் என்றும் இந்த ஆராய்ச்சித் திட்டம் அழைக்கப்பட்டது.
பூமியின் அமைப்பு பற்றிய அறிவியல் புரிதலையும், இயற்கை மற்றும் மனிதனால் மேற்கொள்ளப்படும் தூண்டல்களுக்கு பூமி வெளிப்படுத்தும் எதிர்வினைகளையும் இத்திட்டம் ஆய்வு செய்கிறது. இதனால் தற்போதைய மற்றும் எதிர்கால சந்ததியினருக்கான காலநிலை, வானிலை மற்றும் இயற்கை ஆபத்துகள் பற்றிய மேம்பட்ட கணிப்பை செயல்படுத்த முடியும். 2006 ஆம் ஆண்டு முதல் 2019 ஆம் ஆண்டு பிப்ரவரி மாதம் வரை இந்நிறுவனத்தின் இயக்குனராக மைக்கேல் ஃப்ரீலிச் செயல்பட்டார்.

புவி அறிவியலில் ஆராய்ச்சியை நாசா நிறுவனம் ஆதரிக்கிறது. பூமி கண்காணிப்பு அமைப்பின் ஒரு பகுதியாக, காலநிலை, வளிமண்டல வேதியியல், கடல் மற்றும் நில சுற்றுச்சூழல் அமைப்புகளின் நிலையை கண்காணிக்க பூமியை கண்காணிக்கும் செயற்கைக்கோள்களை ஏவி பராமரிக்கிறது. புதைபடிவ எரிபொருட்களை மனிதர்கள் எரிப்பதன் மூலம் உமிழப்படும் பைங்குடில் வாயுக்களால் புவி வெப்பமடைகிறது என்ற அபாயத்தைக் குறித்து முதலில் உலகை எச்சரித்த டாக்டர் யேம்சு ஏன்சன் என்பவர் நாசாவின் புவி அறிவியல் விஞ்ஞானியாவார்.

புவி அறிவியல் ஆராய்ச்சித் திட்டம், நாசா வானுயிரியல் நிறுவனத்தின் மூலம் வேற்று கிரகத்தில் உயிரினங்கள் வாழ்கின்றனவா என்பதை தேடுவதற்கான புரிதலின் அடித்தளத்தையும் வழங்குகிறது, குறிப்பாக வேற்று கிரகத்தில் உயிரினங்கள் உயிர்வாழ்வதற்கான அதிகபட்ச சாத்திய நிலைமைகளை ஆராய்வதற்கு பெரும்பாலும் இத்திட்டத்தில் கவனம் செலுத்தப்படுகிறது.

மேற்கோள்கள்
-----------

1. ↑  "Mission To Planet Earth". NASA. 30 October 1997. 10 November 2020 அன்று பார்க்கப்பட்டது.  *இந்தக் கட்டுரை பொது உரிமையில் உள்ள மூலத்திலிருந்து உரையைக் கொண்டுள்ளது.*
2. ↑  "Earth Science Enterprise (ESE)". NASA. 10 November 2020 அன்று பார்க்கப்பட்டது.  *இந்தக் கட்டுரை பொது உரிமையில் உள்ள மூலத்திலிருந்து உரையைக் கொண்டுள்ளது.*
3. ↑  "History of Astrobiology". NASA. 10 November 2020 அன்று பார்க்கப்பட்டது.  *இந்தக் கட்டுரை பொது உரிமையில் உள்ள மூலத்திலிருந்து உரையைக் கொண்டுள்ளது.*
**நாசீசு பிரதாப்கார்கி** (பிறப்பு **முகமது அகமது**; 12 சூலை 1924 - 10 ஏப்ரல் 1984)  இந்தியாவைச் சேர்ந்த உருது கவிஞர் ஆவார். இவர் தனது எண்ணங்கள் மற்றும் உருது கவிதைகளை விரும்புபவர்களுக்கு இடையே தொடர்புகளை உருவாக்கும் திறனுக்காக அறியப்பட்டவர்.

ஆரம்ப கால வாழ்க்கை
------------------

பிரதாப்கர்கி இந்தியாவின் உத்தரப் பிரதேச மாநிலம் பிரதாப்கரை சேர்ந்தவர்.

எழுத்துகள்
----------

பிரதாப்கர்கி முக்கியமாக உருது கசல்களை எழுதியுள்ளார். இவர் சீமாப் அக்பரபாடியின் சீடர் ஆவார். *நயா சாஸ் நயா அண்டாஸ்* என்ற இவரது கசல் தொகுப்பு உத்தரப் பிரதேச உருது அகாதமியால் வெளியிடப்பட்டது. 1983-ல், உருது இலக்கியத்திற்கான இவரது பங்களிப்பை அங்கீகரிக்கும் வகையில் காலிப் விருதைப் பெற்றார்.

பிரதாப்கர்கி தனது வாழ்நாள் முழுவதும் நிதி சிக்கல்களை எதிர்கொண்டார். மேலும் இவர் திரைப்படத் துறையை அணுகியபோதும், இவர் தனது பாடல்களை விற்கவில்லை. இதனால் இவர் ஏழையாகவே வாழ்க்கையினை வாழ்ந்தார்.

*

மேற்கோள்கள்
-----------

1. 1 2  "Nazish Partap Gadhi - Profile & Biography". *Rekhta*. 1924-07-12. 2020-08-22 அன்று பார்க்கப்பட்டது.
2. ↑  "Urdu Authors: Date Lists. No.1448". Urdu Council.Nic.In. 2006-05-31. 2012-03-01 அன்று மூலம் பரணிடப்பட்டது. 2012-08-05 அன்று பார்க்கப்பட்டது.
3. ↑  "Poetic Literature". Up Urdu Akademi.Org. 2014-07-18 அன்று மூலம் பரணிடப்பட்டது. 2012-08-05 அன்று பார்க்கப்பட்டது.
4. ↑  "List of the Recepients of Ghalib Award – 1983". Ghalib Institute.com. 2013-10-20 அன்று மூலம் பரணிடப்பட்டது. 2012-08-05 அன்று பார்க்கப்பட்டது.
5. ↑  "Conversations". Mobi.IBN.In.Com. 2012-08-05 அன்று பார்க்கப்பட்டது.
[*தொடர்பிழந்த இணைப்பு*]
செம்பு வோல்டாமானி
**செம்பு வோல்டாமானி (Copper voltameter)** என்பது செம்பு-செம்பு(II)சல்பேட்டு மின்முனையின் பயன்பாடுகளில் ஒன்றாகும்.. இந்த கூலம்பளவி ஓரளவு அமிலத்தன்மையுள்ள pH-buffered செம்பு(II)சல்பேட்டுக் கரைசலில் வைக்கப்பட்ட இரண்டு முற்றொருமித்த செம்பு மின்முனைகளால் ஆனதாகும்..கலத்தில் மின்னோட்டத்தைப் பாய்ச்சும்போது நேர்முனையில் கரையும் செம்பு மின்னணுக்கள் எதிர்முனையில் சென்று படிகின்றன. பல்வேறு மின்னோட்ட அடர்த்திகளுக்கு இவ்வினைகள் 100% திறமையைக் கொண்டுள்ளன.

கணக்கீடு
--------

ஒவ்வொரு மின்முனையின் பொருண்மை மாற்றத்தையும் அளந்து கீழுள்ள சமன்பாட்டைப் ப்யன்படுத்தி, கலத்தின் ஊடே கடந்த மின்னூட்டம் மின்னூட்டத்தின் அளவை]] (மின்சாரத்தின் அளவைக்) கணக்கிடலாம்.

{\displaystyle Q={\frac {2\Delta mF}{63.546}}},
இங்கு:

* Q என்பது மின்சார அளவு (கூலம்புகளில்)
* {\displaystyle \Delta m} என்பது கடத்தப்பட்ட பொருண்மை (gm)
* 2 என்பது ஈரினைதிறம் உள்ள மின்னணுக்களுக்கான கடத்தல் காரணியாகும்.
* F பாரடே மாறிலி (96485.3383 கூலம்புகள்/மோல்)
* 63.546 செம்பின் அணு எடை (கிராம்கள்/மோல்)

வரலாற்றுநிலையிலும் கோட்பாட்டுநிலையிலும் இந்த ஆய்கருவி ஆர்வம் ஊட்டுவதாக இருந்தாலும் நிகழ்காலத்தில் மின்ன்னியலாக மின்னோட்டத்தையும் நேரத்தையும் பெருக்கிப் பெறும் கூலம்பளவு, மின்முனை எடைவழி பெறுவதைக் காட்டிலும் எளிதாகவும் கூடுதலான துல்லியத்துடனும் குறுகிய நேரத்திலும் கிடைக்கிறது.

மேலும் காண்க
------------

* கூலம்பளவியல்

மேற்கோள்கள்
-----------
***ஆதாமிண்டெ மகன் அபூ*** (மலையாளம்: ആദാമിന്റെ മകൻ അബു, தமிழ்: ஆதாமின் மகன் அபூ) 2011ஆம் ஆண்டில் வெளியான மலையாளத் திரைப்படமாகும். முதன்முதலாக திரைப்படத்துறையில் இணைதயாரிப்பாளராக களமிறங்கிய சலீம் அகமது எழுதி இயக்கிய இந்தத் திரைப்படம் அத்தர் விற்கும் அபுவின் ஹஜ் செல்வதற்கான விழைவைச் சுற்றி அமைக்கப்பட்டதாகும். இத்திரைப்படத்தில் சலீம் குமார், சரீனா வகாப் முதன்மை வேடங்களில் நடித்துள்ளனர். குறிப்பிடும்படியான வேடங்களில் நெடுமுடி வேணு, முகேஷ், கலாபவன் மணி, சூரஜ் வெஞ்சரமூடு ஆகிய முன்னணி மலையாள நடிகர்கள் நடித்துள்ளனர். ஒளிப்படக்கருவியை மது அம்பட் இயக்கியுள்ளார். விஜய் சங்கர் திரைப்படத்தைத் தொகுத்துள்ளார். ரமேஷ் நாராயண் பாடல்களுக்கு இசையமைக்க ஐசக் தாமஸ் கோட்டுகாபள்ளி பின்னணி இசை வழங்கியுள்ளார்.

திரைக்கதை அத்தர் விற்றுப் பிழைக்கும் அபு ஹஜ் செல்வதற்கு மிகவும் முயன்று இறுதியில் செலவிற்கு வருகின்ற பணம் நல்வழியில் வரவில்லை என்று அச்சப்பட்டு கடைசி நேரத்தில் செல்வதைத் தவிர்ப்பதை அழகாக எடுத்துச் சொல்கிறது. இத்திரைக்கதை பத்தாண்டுகளுக்கும் மேலாக சலீமின் சிந்தனையில் மேம்பட்டு வந்துள்ளது. நவம்பர் 7, 2010 முதல் கோழிக்கோட்டிலும் திருச்சூரிலும் ஒரு மாத காலத்தில் இலக்கமுறை ஒளிப்படக்கருவி மூலம் படமாக்கப்பட்டது.

திரையரங்குகளில் சூன் 24, 2011 அன்று வெளியிடப்பட்டது. 58வது தேசியத் திரைப்படவிழாவில் நான்கு தேசிய விருதுகளை, சிறந்த திரைப்படம், சிறந்த நடிகர், சிறந்த ஒளிப்பதிவு, மற்றும் சிறந்த பின்னணி இசை ஆகிய துறைகளில் பெற்றுள்ளது. இதே போன்று கேரள மாநில திரைப்பட விருதுகளிலும் சிறந்த படம், சிறந்த நடிகர், சிறந்த திரைக்கதை மற்றும் சிறந்த பின்னணி இசை ஆகிய விருதுகளைப் பெற்றது. இந்தியாவின் சார்பில் 2011ஆம் ஆண்டுக்கான சிறந்த வெளிநாட்டுப் படத்திற்கான ஆஸ்கார் விருதுக்கான போட்டியிலும் கலந்துகொள்ள தேர்ந்தெடுக்கப்பட்டுள்ளது.

மேற்கோள்கள்
-----------

1. ↑  "ആദാമിന്റെ മകന്‍ അബു 24ന്" (in Malayalam). *Mathrubhumi*. 21 June 2011. Archived from the original on 25 ஜூன் 2011.. பார்த்த நாள்: 24 June 2011.
2. ↑  Sreenivasa Raghavan (21 May 2011). "Small-budget Adaminte Makan... set for big release". *Deccan Chronicle*. Archived from the original on 24 மே 2011.. பார்த்த நாள்: 25 May 2011.
3. ↑  "Malayalam film 'Adaminte Makan Abu' is India's Oscar entry" (in English). *தி டைம்ஸ் ஆஃப் இந்தியா*. 23 August 2011.. பார்த்த நாள்: 23 August 2011.
4. ↑  "ஆஸ்கர் போட்டிக்கு செ‌ல்‌கிறது மலையாள படம்" (in English). *வெப்துனியா*. 24 செப்டம்பர் 2011.. பார்த்த நாள்: 24 செப்டம்பர் 2011.

வெளியிணைப்புகள்
---------------

* ஆதாமிண்டெ மகன் அபூ ஐ.எம்.டி.பி இணையத்தளத்தில்
**சுல்தான் அகமது இஸ்மாயில்** (*Sultan Ahmed Ismail*, பிறப்பு: அக்டோபர் 9, 1951) ஓர் இந்திய மண்ணியல் உயிரியலாளர் மற்றும் சுற்றுச்சூழல் அறிஞர். ஒவ்வொரு பகுதியிலும் கிடைக்கும் மண்புழுக்களைப் பயன்படுத்தி மக்கும் கழிவுகளை மறுசுழற்சி தொழில் நுட்பங்களை மையமாகக் கொண்டு உரமாக மாற்றுவதிலும் மண் வளத்தைப் பெருக்குவதிலும் இவரது பங்களிப்பு அளவிடற்கரியது.(பயோரெமிடியேஷன் ).

இஸ்மாயில் விலங்கியல் துறையில் தாம் மேற்கொண்ட மண்ணின் சூழலியல் மற்றும் கழிவு மேலாண்மையில் மண்புழுக்களின் பங்கு பற்றிய ஆராய்ச்சிக்கு 2001 இல் சென்னை பல்கலைக்கழகத்தில் அறிவியலுக்கான முனைவர் பட்டத்தைப் பெற்றார். இவர் சென்னையில் இயங்கும் சுற்றுச் சூழலியல் ஆராய்ச்சி நிறுவனத்தின் மேலாண் இயக்குநராகவும் சிறப்பாக செயல்பட்டு வருகிறார் ,

மண்புழு தொழில் நுட்பம்
----------------------

இஸ்மாயில் , குழந்தைகளுக்கான ஒரு நிலையான சுற்றுச்சூழல் நடைமுறைக்காக இந்திய அரசின் அறிவியல் மற்றும் தொழில்நுட்பத் துறையுடன் இணைந்து, மண்புழு உரம் தயாரித்தலுக்கான கட்டகம் ஒன்றை உருவாக்கியுள்ளார். மேலும் இவர் தமிழக அரசின் சுற்றுச்சூழல் மற்றும் வனத்துறைக்காக சென்னையிலுள்ள 50 பள்ளிகளில் மண்புழு உரம் தயாரித்தல் செயல்திட்டத்தை நடைமுறைப்படுத்தினார். இது மட்டுமின்றி, இந்தியா மற்றும் வெளிநாடுகளில் உள்ள 200 க்கும் மேற்பட்ட பள்ளிகளில் சுற்றுச்சூழல் விழிப்புணர்வு , திடக் கழிவு மேலாண்மை மற்றும் மண்புழு உரம் தயாரித்தல் சார்ந்த பல விரிவுரைகளை வழங்கியுள்ளார். தற்போது இவர் பினாங்கின் நுகர்வோர் சங்கத்துடன் (CAP) இணைந்து மலேஷியாவில் உள்ள கல்வி நிறுவனங்கள் மற்றும் கரிம வேளாண்மை செய்யும் விவசாயிகள் இடையே கரிம வேளாண்மை , உயிர் தொழில் நுட்பவியல் மற்றும் கழிவு மேலாண்மை போன்றவை குறித்த விழிப்புணர்வை ஊக்குவிக்கும் முயற்சியில் , ஈடுபட்டு வருகிறார்.

மண்புழுவின் எதிர்ப்பு அழற்சி பண்புகள், பீனியல் சீட்டேவின் கட்டமைப்பு மற்றும் மின் உயிர் ஒளிர்வுத் தன்மை ஆகியவைகளிலும் இவர் ஆராய்ச்சிகளை மேற்கொண்டுள்ளார்.

புத்தகங்கள்
-----------

விருதுகள்
---------

* இந்தியா, தமிழ்நாடு அரசின் சுற்றுச்சூழல் துறையிடம் இருந்து சுற்றுச்சூழல் கல்வி மற்றும் விழிப்புணர்வுக்காக பெற்ற அறிஞர் அண்ணா விருது  2005

குறிப்புகள்
-----------

1. 1 2  "Wonder worms". *The Star*. 23 August 2005. Archived from the original on 16 அக்டோபர் 2012.. பார்த்த நாள்: 15 December 2010.
2. ↑  "Dr. Sultan Ahmed Ismail, M.Sc. Ph.D. D, Sc, Soil biologist and ecologist". Ecoscience Research Foundation. 19 April 2011 அன்று பார்க்கப்பட்டது.
3. 1 2  "River conservation programme to be completed by September". *தி இந்து*. 9 June 2006. Archived from the original on 11 நவம்பர் 2014.. பார்த்த நாள்: 11 November 2014.
Gallery in கோலாகங்சார், பேராக்வார்ப்புரு:SHORTDESC:Gallery in கோலாகங்சார், பேராக்
**சுல்தான் அஷ்லான் ஷா கேலரி** (**Sultan Azlan Shah Gallery** (மலாய்: *Galeri Sultan Azlan Shah*) என்பது மலேசியாவின் பேராக்கின்,  கோலாகங்காசரில் உள்ள ஒரு காட்சியகம் ஆகும்.

வரலாறு
------

1898 ஆம் ஆண்டில் இந்தக் கட்டடம் கட்டப்பட்டது. 1903 ஆம் ஆண்டில் பெரக் சுல்தான் முதலாம் இட்ரிஸ் ஷாவின் குடியிருப்பாக இது இருந்தது. இந்தக் காட்சியக உருவாக்க எண்ணமானது பேலக் சுல்தான் அஸ்லான் ஷாவின் யோசனையிலிருந்து வந்தது.   2001 ஆம் ஆண்டு சூன் 13 ஆம் தேதி, பேராக் மாநில அரசு காட்சியகத்தை அமைபதற்கான அனுமதியை அளித்தது. காட்சியக கட்டுமானம் 2001 நவம்பர் 30 இல் தொடங்கப்பட்டு,  2003 ஏப்ரல் 15 இல் நிறைவு செய்யப்பட்டது. காட்சியகம் அதிகாரப்பூர்வமாக 2003 திசம்பர் 9 அன்று திறக்கப்பட்டது.

கட்டிடக்கலை
-----------

இந்தக் காட்சியகம் உலு அரண்மனை கட்டிடத்தில் அமைந்துள்ளது. இந்த அரண்மனையானது முழுக்கவும் இயற்கை உபரகரணங்களைக் கொண்டே அழகு சொட்டும் அரண்மனையாக வடிவமைக்கப்பட்டுள்ளது.   கட்டிடத்தின் வடிவமைப்பானது தேசிய அரண்மனை, ஈப்போ உயர் நீதிமன்றம் மற்றும் ஈப்போ ரயில் நிலையங்களின் பொதுவான அம்சங்களாகும். இதில் தங்கம் மற்றும் வெள்ளியால் ஆன சுல்தான் பயன்படுத்திய பொருட்கள் காட்சிப்படுத்தப்பட்டுள்ளன.

மேற்கோள்கள்
-----------

1. ↑  Administrator. "Galeri Sultan Azlan Shah - Laman Web Rasmi Galeri Sultan Azlan Shah". 2018-04-29 அன்று மூலம் பரணிடப்பட்டது. 2018-02-08 அன்று பார்க்கப்பட்டது.
2. ↑  "Istana Ulu (Galeri Sultan Azlan Shah), Kuala Kangsar". 2016-04-17 அன்று மூலம் பரணிடப்பட்டது. 2018-02-08 அன்று பார்க்கப்பட்டது.
3. ↑  "காப்பகப்படுத்தப்பட்ட நகல்". 2018-07-16 அன்று மூலம் பரணிடப்பட்டது. 2018-02-08 அன்று பார்க்கப்பட்டது.
**தர வட்டம்** (*Quality Circle*) என்பது ஒரு இடத்தில் ஒரே மாதிரியான பணியைச் செய்யும் சில பணியாளர்கள் தாமாகவே முன்வந்து வாரத்தில் ஒரு நாள் கூடி தங்களுக்கு ஏற்படும் சிக்கல்களைக் கண்டறிந்து,ஆராய்ந்து தீர்க்கும் வழிமுறைகளைக் காணும் அமைப்பு ஆகும்.

தரத்தை உயர்த்த
--------------

இரண்டாம் உலகப் போருக்குப் பிறகு சப்பான் நாடு அது உற்பத்தி செய்யும் பொருட்களின் தரத்தை உயர்த்த மேற்கொண்ட முழுத்தர மேலாண்மை என்ற கோட்பாட்டின் ஒரு அங்கமாக தர வட்டம் விளங்குகிறது.

மன மகிழ்ச்சி
------------

பணியாளர்கள் தாம் பணி செய்யும் இடத்தில் மன மகிழ்ச்சியோடு இருந்தால் பொருட்களின் தரமும் சரியாக இருக்கும் என்பதே இதன் அடிப்படை ஆகும்.

குறைகூறாத பண்பு
---------------

தாமாகவே முன்வருதல்,ஒன்றுகூடி பணி செய்தல், தவறுக்கு யார் காரணம் என்று நோக்காமல், எது காரணம் என்று ஆராயும் குறைகூறாத பண்பு, சுயநலத்தை நீக்கி பொது நலனில் அக்கறை கொண்ட சொந்த உணர்வு ஆகியவற்றை மனிதரில் வளர்ப்பதின் மூலம் ஒரு மேம்பட்ட சமுதாயத்தை உருவாக்கலாம்.

மேம்பட்ட சமுதாயம்
-----------------

மேம்பட்ட சமுதாயம் மேம்பட்ட பணியாளர்களை உருவாக்கும். மேம்பட்ட பணியாளர்கள் மேம்பட்ட தரமான பொருட்களை உருவாக்குவார்கள் என்ற கொள்கையின் அடிப்படையில் உருவானது தர வட்டம்.
தயோகீட்டீன்களின் பொதுக் கட்டமைப்பு வாய்ப்பாடு
**தயோகீட்டீன்கள்** *(Thioketenes)* என்பவை R2C=C=S என்ற பொது வாய்ப்பாட்டைக் கொண்ட கரிமகந்தகச் சேர்மங்களாகும். இங்குள்ள R என்பது ஆல்க்கைல் அல்லது அரைல் தொகுதியைக் குறிக்கும். தயோகீட்டீன் சேர்மங்கள் கீட்டீன்களை ஒத்த சேர்மங்களாகும். தயோகீட்டீன் என்பதும் CH2=C=S என்ற மூலக்கூற்று வாய்ப்பாட்டைக் கொண்ட ஒரு சேர்மமாகும். எத்தின்தயோன் என்ற இச்சேர்மமே மிக எளிய தயோகீட்டோன் சேர்மமுமாகும். தயோகீட்டீன்கள் வினைத்திறன் மிக்கவையாக உள்ளன. பலபடிகளாக உருவாகும் தன்மையைக் கொண்டுள்ளன. 1,2,3-தயாடையசோல்களை வெப்பச்சிதைவுக்கு உட்படுத்தி நிலையற்ற வேதிச்சேர்மங்களாக சில தயோகீட்டீன்கள் தயாரிக்கப்படுகின்றன. 

பிசு(முப்புளோரோமெத்தில்)தயோகீட்டீன் ((CF3)2C=C=S) என்ற சேர்மம் நிலைப்புத்தன்மை கொண்ட தயோகீட்டீனுக்கு ஓர் அரிய எடுத்துக்காட்டாகும். S=C=C=C=S என்ற வாய்ப்பாடு கொண்ட கார்பன் துணைசல்பைடு மற்றொரு நிலைப்புத்தன்மை கொண்ட தயோகீட்டீன் ஆகும்.

மேற்கோள்கள்
-----------

1. ↑  Otto-Albrecht Neuman (Editor). Rompps Encyclopedia of Chemistry, Frank'sche Publishing House, Stuttgart, 1983, 8. Edition, p. 4242, ISBN 3-440-04513-7.
2. ↑  Raasch, Maynard S. (1970). "Bis(trifluoromethyl)thioketene. I. Synthesis and cycloaddition reactions". *J. Org. Chem.* **35**: 3470–3483. doi:10.1021/jo00835a064.
பாழி என்பது சங்ககால மலைக்காடுகளில் ஒன்று. ‘பாழிச்சிலம்பு’ என்னும் பெயர் இதனை உணர்த்துகின்றது. இது போர்க்களமாக விளங்கியதால் இதனைச் ‘செருப்பாழி’ என்றனர். ‘மிதியல் செருப்பு’ என்பது இதன் விளக்கப் பெயர். கொடைவள்ளல் நன்னன் இதன் அரசன். இவனது தலைநகர் 'பாரம்' என்னும் ஊர். இவனது படைத்தலைவன் பெயர் மிஞிலி. இவன் நன்னனுக்காகப் போரிட்டு எயினன், அதிகன் என்பவர்களைத் தனித்தனிப் போரில் கொன்றான். இந்த இருவரும் பறவைகளைப் பேணிய வள்ளல்கள். 

வேளிர் மக்களின் கருவூலம்
பாழி நகரில் அணங்கு என்னும் பூதக் கடவுள் காவல் புரிந்ததாம். அதனை நம்பிய வேளிர்குடி முதியோர் தாம் ஈட்டிய அரிய செலவ வளங்களை அவ்வூரில் மறைத்து வைத்திருந்தனர். 
சேரர் ஆட்சி
செருப்பாழி நாட்டைக் கைப்பற்றித் தனதாக்கிக்கொண்டதால் பல்யானைச் செல்கெழு குட்டுவன் என்பவன் மிதியல் செருப்பின் பூழியர் கோ எனப் போற்றப்படுகிறான். (செருப்பு காலின் மிதில் இருக்கும். எனவே மிதியடி அல்லாத செருப்பு என்பது செருப்பாழி நகரைக் குறிக்கும் தொடர்) 
சோழன் வெற்றி
நன்னன் அரசனாவதற்கு முன் செருப்பாழி சேரர் ஆளுகைக்கு உட்பட்டிருந்த காலத்தில் இளஞ்சேட்சென்னி என்னும் சோழன் செருப்பாழி செருப்பாழி நகரைத் தாக்கி வென்றான். ஊன்பொதி பசுங்குடையார் என்னும் புலவர் இந்தச் சோழனைச் செருப்பாழிப் போர்களத்திலேயே நேரில் கண்டு பாடிப் பரிசில் பெற்றார். 
நன்னன் ஆட்சி
சுடர்ப்பூண் நன்னன் என்பவனின் பாழி-நகர் கட்டுக்காவல் மிக்கது. 
மிஞிலி அதிகனைக் கொன்றது
மயில்கள் மிகுதியாக வாழ்ந்த பாழிச்சிலம்பு பாரம் என்னும் ஊரில் இருந்துகொண்டு ஆண்ட ஆர-நன்னன் என்பவனின் ஆளுகைக்கு உட்பட்டிருந்தது. 
நன்னனின் படைத்தலைவன் மிஞிலி. இவன் பாழியைத் தாக்கிய அதிகன் என்பவனைப் பாழி நகரப் பேய்க்குக் காவு கொடுத்தான். 
மிஞிலி எயினனைக் கொன்றது
பொலம்பூண்-நன்னன் என்பவன் புன்னாட்டு ஆட்சியைத் தனதாக்கிக் கொண்டான். அதனை அந்நாட்டு மக்களுக்கு மீட்டுத் தருவதற்காக ஆஅய் எயினன் என்பவன் போரிட்டுத் தன் உயிரையே கொடுத்தான் 
பாழிப்பறந்தலை என்னுமிடத்தில் நடந்த போரில் வெளியன் வேண்மான் ஆஅய் எயினன் என்பவனை மிஞிலி என்பவன் கொன்று வீழ்த்தினான்.

அடிக்குறிப்பு
-------------

1. ↑  பரணர் பாடல் அகம் 258, 372
2. ↑  பாலைக்கௌதமனார் பாடல் பதிற்றுப்பத்து 21
3. ↑  புறநானூறு 370, 378
4. ↑  மாமூலனார் பாடல் அகநானூறு 15
5. ↑  பரணர் பாடல் அகம் 152
6. ↑  பரணர் பாடல் அகம் 142
7. ↑  பரணர் அகம் 396
8. ↑  பரணர் பாடல் அகநானூறு 208
**சூறாவளிப் புயல் மகாசென்** (*Cyclone Mahasen*) என்பது ஒப்பீட்டளவில் பலங்குறைந்த அயனமண்டலச் சூறாவளி ஆகும். இது தெற்காசிய மற்றும் தென் கிழக்கு ஆசியாவைச் சேர்ந்த ஆறு நாடுகளில் சேதங்களை உண்டுபண்ணியுள்ளது. வங்காள விரிகுடாவின் கிழக்காக குறைந்த காற்றழுத்தத்துடன் சிறயளவில் உருவாகி, தாழமுக்கமாக மே 10 உருவாகி முன்னோக்கி நகர்ந்தது. படிப்படியாக தாழமுக்கம் வலுத்து மே 11 மகாசென் சூறவளிப் புரல் உருவெடுத்தது. இந்தியாவின் கிழக்குக் கரை நோக்கி அண்மித்து பாதகமான வளிமண்டல நிலைமைகளைத் தோற்றுவித்தது. மே 14, மகாசென் வடகிழக்கு நோக்கி திசைதிரும்பியது. மறுநாள் புயல் வேகம் அதிகரித்தது. மே 16, சூறாவளி 85 km/h (50 mph) வேகத்துடனும், வளிமண்டல அழுத்தம் 988 பார் (பாசுக்கல்; 29.18 பாதரச அங்குலம்) அதன் உச்சத்தை அடைந்தது. அதன்பிறகு மகாசென் வங்காளதேசத்தின் பதுவாக்காலி கடற்கரையை வியாழக்கிழமை தாக்கியபின் சிட்டகொங் நகருக்கு அணமியில் உள்ள சிகணடுவைத் தாக்கிப் பின் கொக்சு நகரை நோக்கி 100 km/h வேகத்தில் நகர்ந்தது.

சூறாவளி நகர்ந்த பாதை
--------------------

மகாசென் சூறாவளி நகர்ந்த பாதை

மேற்கோள்கள்
-----------

1. ↑  வீரகேசரி, இலங்கை நாளிதழ், மே 17, 2013

வெளி இணைப்புகள்
---------------

விக்கிமீடியா பொதுவகத்தில்,  
 ***மகசென் சூறாவளி***   
என்பதின் ஊடகங்கள் உள்ளன. 

* India Meteorological Department பரணிடப்பட்டது 2015-05-17 at the வந்தவழி இயந்திரம்
* Joint Typhoon Warning Center பரணிடப்பட்டது 2015-08-09 at the வந்தவழி இயந்திரம்
* Corporate Disaster Resource Network, India பரணிடப்பட்டது 2012-11-05 at the வந்தவழி இயந்திரம்
* The IMD's Cyclone warning for Indian coast.
கணிதத்திலும், கணினியியலிலும் **சுழல்** என்பது ஒரு பின்வரும் பண்புள்ள செயலியை வரையறை செய்யும் முறை. ஒரு செயலியின் வரையறையில் அதே செயலி பயன்படுமானல் அதை சுழல் செயலி (recursive function) என்பர். சுழலீடு, மீளீடு, தொடரீடு என்றும் குறிக்கலாம். பொதுவாக மீண்டும் மீண்டும் தம்மை மாதிரி தோற்றம் தரும் செயலாக்கத்துக்கும் சுழல் என்பர்.

நிரல் எடுத்துக்காட்டு
---------------------

### கூட்டுதல்

```
<?php
header('Content-Type: text/html;charset=utf-8');
mb\_language('uni');
mb\_internal\_encoding('UTF-8');

// கூட்டு: 1 + 2 + 3 + 4 + 5 + ... + n
$பதில் = கூட்டு(5);
echo "விடை: ". $பதில்;

function கூட்டு($x) {
  if ($x == 1) {             // our base case
     return 1;
  }else {
     return $x + கூட்டு($x-1);  // <--calling itself.
  }
}
?>

```

```
விடை: 15

```

### எண்ணுதல்

```
<?php
function count\_to\_10($n){
  if ($n <= 10){
     echo $n."<br />";
     $n++;
     count\_to\_10($n);
  }
}
count\_to\_10(3);
?>

```

```
3
4
5
6
7
8
9
10

```

இவற்றையும் பாக்க
----------------

* பிபனாச்சி எண்கள்
தயோகார்பமோயில் குளோரைடின் பொது அமைப்பு
**தயோகார்பமோயில் குளோரைடு** *(Thiocarbamoyl chloride)* என்பது R2NC(S)C என்ற வாய்ப்பாடு கொண்ட ஒரு கரிமகந்தகச் சேர்மமாகும். இவ்வாய்ப்பாட்டிலுள்ள ’R’ அல்கைல், அரைல் போன்ற தொகுதிகளைக் குறிக்கிறது. மின்னணு கவரிகளான இச்சேர்மங்கள் R2NC(S)+ அயனிகளுக்கான மூலங்களாக உள்ளன. R2NC(O)Cl என்ற வாய்ப்பாட்டைக் கொண்ட கார்பமைல் குளோரைடுகளை ஒத்த சேர்மங்களாக தயோகார்பமோயில் குளோரைடுகள் காணப்படுகின்றன. இருமெத்தில்தயோகார்பமோயில் குளோரைடு என்ற சேர்மத்தை இவ்வகைக்கு ஒரு பொது உதாரணமாகக் கூறலாம். வெளிர் மஞ்சள் நிறத்தில் எளிதில் ஆவியாகக் கூடிய ஒரு திண்மமாக இது காணப்படுகிறது, இதன் மூலக்கூறு வாய்ப்பாடு Me2NC(S)Cl ஆகும். இவ்வேதிப்பொருளுக்கான அடையாளப் பதிவு சிஏஎசு எண் 16420-13-6 ஆகும்.

தயாரிப்பும் வேதிவினையும்
------------------------

தொடர்புடைய தயூரம் இருசல்பைடுகளை குளோரினேற்றம் செய்து தயோகார்பமோயில் குளோரைடுகள் தொகுக்கப்படுகின்றன.

[R2NC(S)]2S2 + 3 Cl2 → 2 R2NC(S)Cl + 2 SCl2
தயோகார்பமோயில் குளோரைடுகள், இருதயோகார்பமேட்டுகளுடன் (R2NCS2-) வினைபுரிந்து தயூரம் சல்பைடுகளைத் தருகின்றன[R2NC(S)]2S.

மேற்கோள்கள்
-----------

1. ↑  R. J. Cremlyn "An Introduction to Organosulfur Chemistry" John Wiley and Sons: Chichester (1996). ISBN 0 471 95512 4.
**பிரதியுஷா பொறியியல் பொறியியல் கல்லூரி** (Prathyusha Engineering College) என்பது தமிழ்நாட்டின், பூந்தமல்லியில் உள்ள பொறியியல் கல்லூரி ஆகும். இக்கல்லூரியானது பூந்தமல்லியில் இருந்து 12 கிலோமீட்டர் தொலைவில் பூந்தமல்லிக்கும் திருவள்ளூருக்கும் இடையில் அமைந்துள்ளது. இக்கல்லூரியின் நிறுவனர் மற்றும் தலைவரான, திரு இராஜா ராவால் நிறுவப்பட்டது. இந்த கல்லூரி என்ஏஏசி-ஆல் *ஏ* தரச்சான்று அங்கீகாரம் பெற்றுள்ளது. மேலும் சென்னை அண்ணா பல்கலைக்கழகத்துடன் இணைக்கப்பட்டு, ஏஐசிடிஇ-ஆல் அங்கீகரிக்கப்பட்டுள்ளது. இந்த நிறுவனம் யுஜிசியால் பிரிவு 2 எஃப் / 12 பி இன் கீழ் அங்கீகாரம் பெற்றுள்ளது.

வரலாறு
------

பிரதியுஷா பொறியியல் கல்லூரி 2001 ஆம் ஆண்டில் பிரத்யுஷா கல்வி அறக்கட்டளையின் சார்பில் அறக்கட்டளையின் தலைவரும் பிரதியுஷா குழும நிறுவனங்களின் தலைவரான பி. ராஜராவால் நிறுவப்பட்டது. இக்கல்லூரியானது பி.இ. பாடப்பிரிவில் மின்னணு மற்றும் தொடர்பியல் பொறியியல், கனிணி அறிவியல் மற்றும் பொறியியல், மின் மற்றும் மின்னணுவியல் பொறியியல், குடிசார் பொறியியல், இயந்திரப் பொறியியல், பி.டெக். பாடத்தில் தகவல் தொழில்நுட்பம் மற்றும் உயிர் தொழில்நுட்டபம் ஆகிய இளநிலைப் படிப்புகளும் - முதுநிலை படிப்புகளில் கணினி செயலி, ஆற்றல் மின்னணு மற்றும் செயலி, ஸ்டர்க்சல் இஞ்சினியரிங், கனிணி அறிவியல் மற்றும் பொறியியல், எம்.டெக் உயிர் தொழில்நுட்பம் போன்ற பாடங்கள் வழங்கப்படுகின்றன. தமிழ்நாட்டில் அண்ணா பல்கலைக்கழகத்துடன் இணைந்த 497 கல்லூரிகளில், இக்கல்லூரியானது கல்வி செயல்திறனில் 5 வது இடத்தைப் பெற்றுள்ளது. இந்தக் கல்லூரியானது மாணவர்களின் திறன்களை அடையாளம் கண்டு, உலகளாவிய தரத்திற்கு இணையாக அவர்களை தொழில் வளர்ச்சி நோக்கி மேம்படுத்துகிறது. 

| ஆண்டு | அங்கீகாரங்கள் |
| --- | --- |
| 2001-02 | ஏஐசிடிஇ மற்றும் சென்னை பல்கலைக்கழகம் |
| 2002-03 | அண்ணா பல்கலைக்கழக அங்கீகாரம் |
| 2007-08 | ஐஎஸ்ஓ தர அமைப்பு நடைமுறைப்படுத்தல் - ஐஎஸ்ஓ 9000: 2000 |
| 2008-09 | எம்பிஏ அங்கீகாரம் - இஇஇ, இசிஇ, உயிர் தொழில்நுட்பம் (3 ஆண்டுகள்) |
| 2012-13 | ஐஎஸ்ஓ 9001 செயல்படுத்தல்  : 2008 |
| 2013-14 | நிரந்தர அங்கிகாரம் - இஇஇ, இசிஇ, ஐடி, உயிர் தொழில்நுட்பம், இசிஇ |
| 2014-15 | என்பிஏ-க்கு விண்ணப்பிக்கப்பட்டது |
| 2015-16 | யுஜிசி அங்கீகாரம் 2 (எஃப்) & 12 (பி) |
| 2017-18 | இசிஇ, சிஎஸ்இ, உயிர் தொழில்நுட்பம், இஇஇ க்கான என்பிஏ அங்கீகாரம் |

குறிப்புகள்
-----------

1. ↑  
"Prathyusha Engineering College". TNEACounselling.com. 2014-05-24 அன்று பார்க்கப்பட்டது.

2. , September 15, 2012,the Hindu.com,Research and Development Centre inaugurated  

3.  May 2015, Prathyusha to Award Toppers- The New Indian Express  

4. https://www.careers360.com/colleges/prathyusha-engineering-college-tiruvallur/reviews, Students reviews
[*தொடர்பிழந்த இணைப்பு*], College ranking 3.65/5./  

5 https://www.thehindu.com/news/cities/chennai/Chennai-team-comes-second-in-Microsoft-contest/article16205097.ece, Chennai team comes second in Microsoft contest, The Hindu.com, July 22, 2010  

6. Solar Energy Centre inaugurated, http://www.newindianexpress.com/cities/chennai/ 2014/ nov/13/Solar-Energy-Centre-Inaugurated-681868.html, The New Indian Express, 12 November 2014

வெளி இணைப்புகள்
---------------

* அதிகாரப்பூர்வ வலைத்தளம்
**பிரதிவ சுந்தரி தேவி நாராயண்** (*Prativa Sundari Devi Narayan*) இந்தியப் பிரிவினைக்கு முன்னர் பிரித்தானிய இந்தியாவின் ஆட்சியில் சுதேச சமத்தானமாக விளங்கிய கூச் பெகர் சமத்தானத்தின் இந்திய இளவரசி ஆவார்.  மாண்டர் இளவரசி என்ற பெயராலும் இவர் அழைக்கப்பட்டார். 1891 ஆம் ஆண்டு நவம்பர் 22 ஆம் தேதி கல்கத்தாவில் உள்ள லில்லி இல்லத்தில் கூச் பெகரின் மகாராசா சர் நிருபேந்திர நாராயண் பூப் பகதூரின் இரண்டாவது மகளாக பிறந்தார். மன்னராட்சிப் பகுதியின் மகாராணியான சுனிதி தேவி இவரது தாயார் ஆவார்.   1912 ஆம் ஆண்டு பிப்ரவரி மாதம் 21 ஆம் நாளன்று கல்கத்தாவிலுள்ள உட்லண்ட்சில் நடிகர், திரைப்பட இயக்குனர் மற்றும் எழுத்தாளருமான மைல்சு மாண்டரை இவர் திருமணம் செய்து கொண்டார். 1922 ஆம் ஆண்டு மே மாதம் 24 ஆம் தேதியன்று இவர்களுக்கு விவாகரத்து வழங்கப்பட்டது.  23 ஜூலை 1923 ஆம் ஆண்டு சூலை மாதம் 23 ஆம் தேதியன்று கல்கத்தாவில் இளவரசி இறந்தார்

மேலும் பார்க்கவும்
------------------

* சுனிதி தேவி

மேற்கோள்கள்
-----------

1. ↑   name=Poddar2015> *Maharanis: women of royal India*.
2. ↑  Nicholas Mander. *Varnished Leaves: a biography of the Mander family of Wolverhampton.* Owlpen Press, 2004.
3. ↑  Mosley, Charles, editor, *Burke's Peerage, Baronetage & Knightage*, 107th edition, 3 volumes (Burke's Peerage (Genealogical Books) Ltd, 2003), volume 2, page 2589, sub Mander baronetcy of the Mount [U.K.], cr. 1911.
4. ↑  *The Times*, case reported June 8 1921
5. ↑  Nicholas Mander, *Borromean Rings: genealogy of the Mander Family*, Owlpen Press, 2011
**நாங்கூர் புருஷோத்த பெருமாள் கோயில்** தமிழ்நாட்டில் நாகப்பட்டினம் மாவட்டம், நாங்கூர் என்னும் ஊரில் அமைந்துள்ள பெருமாள் கோயிலாகும்.

வரலாறு
------

இக்கோயில் மூன்றாம் நூற்றாண்டைச் சேர்ந்தது.[] இக்கோயிலுக்குத் தலவரலாறு உண்டு.

கோயில் அமைப்பு
--------------

இக்கோயிலில் புருஷோத்தப்பெருமாள், புருஷோத்த நாயகி சன்னதிகளும், சேனை முதலியார், ராமர், மணவாளமாமுனி, கருடர், ஆஞ்சநேயர் உபசன்னதிகளும் உள்ளன. இங்குக் கோயில் தேர் உள்ளது. இக்கோயிலில் மூன்று நிலை கொண்ட ராஜகோபுரம் உள்ளது. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அறங்காவலர்களால் நிர்வகிக்கப்படுகிறது.

பூசைகள்
-------

இக்கோயிலில் பாஞ்சராத்திர முறைப்படி வழிபாடு நடக்கிறது. பங்குனி மாதம் பிரம்மமோத்ஸ்தவம் முக்கிய திருவிழாவாக நடைபெறுகிறது. தை, ஆவணி மாதம் 11 கருடசேவை , பவித்ரோத்ஸவம் திருவிழாவாக நடைபெறுகிறது. பங்குனி மாதம் 9-ம் நாள் தேரோட்டம் நடைபெறுகிறது. [[தை மாதம்]] 2-ம் நாள் திருவிழாவாக நடைபெறுகிறது. பாஞ்சராத்திர முறைப்படி

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2 3  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**நாசிசம்** என்பது ஆரியர்களே உயர்ந்தவர்கள், ஆரிய இனமே உலகை ஆளத் தகுந்தது;மற்ற அனைத்து இனங்களும் அழகிலும், அறிவிலும் ஆரியர்களுக்குக் குறைந்தவை போன்ற கருத்துக்களை அடிப்படையாகக் கொண்டு ஜெர்மனியில் இருபதாம் நூற்றாண்டில் தோன்றி இரண்டாம் உலகப் போருக்கு வித்திட்ட இனவெறிக் கொள்கையைக் குறிக்கும். இதற்கு மூலமான ஆரிய உயர்வுக் கொள்கை(Aryan Supremacy Theory) பத்தொன்பதாம் நூற்றாண்டிலிருந்தே பெரும்பாலான ஐரோப்பிய அறிஞர்கள் மற்றும் ஊடகங்கள் மத்தியில் ஏற்றுக் கொள்ளப்பட்டு வந்தது. இக்கொள்கை, அன்பு, அருள், இரக்கம் போன்ற கொள்கைகளை அடிப்படையாகக் கொண்ட கிறிஸ்தவ நெறியை அடிமைகளின் நெறிகள் என்றும் வெள்ளை நிறமும், நீலக் கண்களும் கொண்ட ஆரியர்கள் இவற்றையும் இவற்றிற்கு அடிப்படையான யூத மறையையும், யூதர்களையும் உலகிலிருந்து ஒழிக்கும் மூலமே ஆரியர்களின் பழங்காலப் பெருமையை மீண்டும் நிலைநாட்ட முடியும் என பரப்புரை(propaganda) செய்தது.

அடொல்ப் ஹிட்லர் தனது சிறைவாசத்தின் போது எழுதிய மெயின் கேம்ப் (Mein Kampf-எனது தவிப்பு என மொழியாக்கம் செய்யப்படும்.) எனும் நூலில் நாசிசக் கொள்கைகள் விதந்துரைக்கப்பட்டுள்ளது.

இவற்றையும் பார்க்கவும்
----------------------

* நாசி ஜேர்மனி
**இராவ் ரெமலா** (*Rao Remala*) இந்தியாவைச் சேர்ந்த ஒரு மென்பொருள் உருவாக்குநர் ஆவார், தற்போது இவர் ஏஞ்சல் என்ற நிறுவனத்தின் பெயரில் முதலீட்டாளராகவும் கொடையாளியாகவும் இயங்குகிறார். 1981 ஆம் ஆண்டு மைக்ரோசாப்ட் நிறுவனத்திற்காக அழைக்கப்பட்ட முதல் இந்தியர் என்ற சிறப்பும் இவருக்கு உண்டு. மைக்ரோசாப்ட் விண்டோசு மென்பொருளின் முதல் பதிப்பு முன்னணி மென்பொருள் உருவாக்குநர்களில் இராவ் ரெமலாவும் ஒருவர் ஆவார். வாரங்கல் தேசிய அறிவியல் நிறுவனத்தில் மின் பொறியியல் பாடத்தில் இளநிலைப் பட்டம் பெற்றுள்ளார். மைக்ரோசாப்ட் நிறுவனத்தில் சேருவதற்கு முன்பு இவர் எச்.சி.எல் நிறுவனத்தில் பணி புரிந்தார்.

வாழ்க்கைக் குறிப்பு
-------------------

இராவ் ரெமலா இந்தியாவின் ஆந்திரப் பிரதேசத்திலுள்ள கிருட்டிணா மாவட்டத்தின் நாகயலங்கா மண்டலம், டி. கொத்தபாலம் கிராமத்தில் ஒரு விவசாயக் குடும்பத்தில் பிறந்தார். வாரங்கல் தேசிய அறிவியல் நிறுவபனத்தில் மின் பொறியியலில் இளங்கலைப் பட்டமும், கான்பூர் இந்திய அறிவியல் நிறுவனத்தில் முதுநிலைப் பட்டமும் பெற்றுள்ளார்.

மேற்கோள்கள்
-----------

1. 1 2  "Rao V. Remala Executive profile & Biography - Business week". *bloomberg.com*. 29 September 2016 அன்று பார்க்கப்பட்டது.
2. ↑  LIFS. "Rao Remala Microsoft's First Indian Hire". *littleindia.com*. Little India. 2019-12-09 அன்று மூலதளத்திலிருந்து பரணிடப்பட்டது எடுக்கப்பட்டது. 29 September 2016 அன்று பார்க்கப்பட்டது.
3. ↑  Stephen Manes; Paul Andrews (1994). *Gates: how Microsoft's mogul reinvented an industry and made himself the richest man in America*. Simon & Schuster. பக். 221. பன்னாட்டுத் தரப்புத்தக எண்:978-0-671-88074-3. .
4. ↑  Allan, Roy A. (2001). *A history of the personal computer: the people and the technology*. Allan Publishing. பக். 40. பன்னாட்டுத் தரப்புத்தக எண்:978-0-9689108-0-1. .
5. ↑  Chidanand, Rajghattal. "Dil da maamla or Bill da maamla? Part II". *timesofindia.indiatimes.com*. TNN. 29 September 2016 அன்று பார்க்கப்பட்டது.
**கே. வரலகட்சுமி** (K.Varalakshmi தெலுங்கு: కె.వరలక్ష్మి  ; பிறப்பு 24 அக்டோபர் 1948) ஒரு தெலுங்கு சிறுகதை எழுத்தாளர்.

வாழ்க்கை
--------

இவர் ஆந்திராவின் கிழக்கு கோதாவரியில் உள்ள ஜகம்பேட்டாவில் பிறந்தார். இவர் பல்லா வெங்கட ரமணா மற்றும் பங்கராமா ஆகியோரின் மூத்த மகள் ஆவார்.

ஜகம்பேட்டாவில் பள்ளிக்கல்வி பயின்றார். ஆந்திர பல்கலைக்கழகத்தில் முதுகலைப் பட்டம் பெற்றார்.

இவர் 1964 ஆம் ஆண்டில் கலா ராமமோகன ராவை மணந்தார். இவர்களுக்கு மூன்று குழந்தைகள் உள்ளனர். இவர்களது மகன் கே.ரவீந்திர பானிராஜ் ஹைதராபாத்தில் சுற்றுலாத் திட்ட ஆலோசகர் ஆவார். இவரது மூத்த மகள் கே.கீதா ஒரு தெலுங்கு கவிதை எழுத்தாளர் ஆவார். இவர்களின் இளைய மகள் ஸ்ரீ லலிதாவும் கதை எழுத்தாளராவார்.

இவரது பெரும்பாலான படைப்புகள் கிராமப்புற பெண்களை அடிப்படையாகக் கொண்டவை ஆகும்.

விருதுகள்
---------

### கவிதை

ஸ்ரீ ஸ்ரீ, தேவுலப்பள்ளி கிருஷ்ணசாஸ்திரி, கந்துகுரி ராஜ்யலட்சுமி மற்றும் பல.

### கதை

* சுசீலா நாராயண ரெட்டி விருது
* சாசோ ஸ்பூர்த்தி விருது
* விமலசந்தி விருது
* சஹ்ருதயா சாஹிதி விருது
* ஹசன் பாத்திமா விருது
* ரஞ்சனி விருது
* அஜோ-விபோ விருது
* ஆட்டோ கதா விருது
* தனா கதா விருது
* ரங்கவள்ளி விருது
* புலிகாந்தி விருது
* ஆர்.எஸ்.கிருஷ்ண மூர்த்தி விருது
* தெலுங்கு பல்கலைக்கழகத்தின் தர்மநிதி விருது
* ஸ்ரீ பெடிபோட்லா சுப்பராமையா விருது மற்றும் பல

தேர்ந்தெடுக்கப்பட்ட படைப்புகள்
------------------------------

### கதை

* *ஜீவரகம், 1996*
* *மேட்டி-பங்கரம், 2001*
* *அதாது-நேனு பரணிடப்பட்டது 2016-06-10 at the வந்தவழி இயந்திரம், 2007*
* *க்ஷதகத்ரா பரணிடப்பட்டது 2016-08-06 at the வந்தவழி இயந்திரம், 2014*
* *பிட்டகுல்லு, 2016*

### கவிதை

* *ஆமே*, 2002

சான்றுகள்
---------

* அதாது-நேனு பரணிடப்பட்டது 2016-06-10 at the வந்தவழி இயந்திரம்

வெளி இணைப்புகள்
---------------

* telugurachayita.org
* teluguwriter.org
**தயோபாசுபாரிக் அமிலம்** (*Thiophosphoric acid*) H3PO3S என்ற மூலக்கூறு வாய்ப்பாட்டால் விவரிக்கப்படும் ஒரு வேதிச் சேர்மமாகும். பாசுபாரிக் அமிலத்திலிருந்து இதைத் தயாரிக்க முடியாது என்றாலும் கட்டமைப்பு ரீதியாக இது பாசுபாரிக் அமிலத்திலிருந்து கந்தக அணு மட்டும் அதிகமாகக் கொண்ட ஒரு வழிப்பெறுதி அமிலமாகும். தயோபாசுபாரிக் அமிலம் ஒரு நிறமற்ற சேர்மமாகும். தூய்மையான வடிவத்தில் அரிதாகவே தனிமைப்படுத்தப்படும் இச்சேர்மம் ஒரு கரைசலாக காணப்படுகிறது. இதன் கட்டமைப்பு எதுவும் அறியப்படவில்லை என்றாலும் SP(OH)3 மற்றும் OP(OH)2SH என்ற இரண்டு இயங்கு சமநிலை மாற்றியங்கள் இருப்பதற்கான வாய்ப்பு இருக்கிறது.

தயாரிப்பு
---------

பாசுபரசு பெண்டாசல்பைடை கார நீராற்பகுப்பு வினைக்கு உட்படுத்தி இருதயோபாசுபேட்டு தயாரிக்கும் பலபடிநிலை செயல்முறையின் மூலம் தயோபாசுபாரிக் அமிலம் தயாரிக்கப்படுகிறது. இருதயோபாசுபேட்டு அதனுடைய பேரியம் உப்பாக தனித்துப் பிரிக்கப்படுகிறது. :

P2S5 + 6 NaOH → 2 Na3PO2S2 + H2S + 2 H2O
2 Na3PO2S2 + 3 BaCl2 → 2 Ba3(PO2S2)2 + 6 NaCl
உருவாகும் பேரியம் உப்பானது இரண்டாவது படிநிலையில் கந்தக அமிலத்துடன் சேர்க்கப்பட்டு சிதைவு வினைக்கு உட்பட்டுத்தப்படுகிறது. பேரியம் சல்பேட்டு இருதயோபாசுபாரிக் அமிலத்தை வெளியேற்றி வீழ்படிவாகத் தங்கிவிடுகிறது.

Ba3(PO2S2)2 + 3 H2SO4 → BaSO4 + 2 H3PO2S2
கட்டுப்படுத்தப்பட்ட நிபந்தனைகளில் இருதயோபாசுபாரிக் அமிலம் நீராற்பகுக்கப்பட்டு ஒற்றைத்தயோ வழிப்பெறுதியைக் கொடுக்கிறது.
H3PO2S2 + H2O → H3PO3S + H2S

மேற்கோள்கள்
-----------

1. ↑  R. Klement "Phosphorus" in Handbook of Preparative Inorganic Chemistry, 2nd Ed. Edited by G. Brauer, Academic Press, 1963, NY. Vol. 1. p. 570, 568.
**மதுரை மருதங்கிழார் மகனார் பெருங்கண்ணனார்** சங்ககாலப் புலவர்களில் ஒருவர். சங்கநூல் தொகுப்பில் ஓவரது பாடல்கள் மூன்று உள்ளன. அவை அகநானூறு 247, 364, நற்றிணை 388.

பாடல்கள் சொல்லும் பொருள்
------------------------

### அகம் 247

மண்ணா முத்தம்
மலைவழியில் தலைவன் பிரிந்த காலத்தில் தலைவி கண்ணீர் விட்டாள். தோழி அவளைத் தேற்றுகிறாள். 

* மண்ணா முத்தம் = நீரில் குளித்து எடுக்காத முத்தம் என்று கண்ணீரைப் பாடல் குறிப்பிடுகிறது.

மலைவழி

எண்கு
இரும்பைப் பூவை உண்டு சலித்தபோது கரையானை உண்ணப் புற்றைக் கிண்டுமாம்.
யானை
ஆள் வந்தால் தாக்க வருமாம்.
பாறு
முடைநாற்றம் வீசும் புலாலை தேடி உண்ணுமாம்.
இத்தகைய தலைச்சுரத்தில் தலைவன் செல்வதை நினைத்ததும் அவள் மார்பில் மண்ணா முத்தம் விழுந்ததாம்.

### அகம் 364

வேந்துவிடு பணியை மேற்கொண்டு தலைவன் போர்ப்பாசறையில் இருக்கிறான். அவருக்காகக் காத்திருந்து ஏங்கும் நம்மைக் கொல்வதற்கென்றே கார்கால மாலைப்பொழுதும் துனைகிறது(நெருக்குகிறது).தோழி! என்செய்வோம் என்று தோழியிடம் சொல்லித் தலைவி கலங்குகிறாள்.

கார் தொடங்கியது

* மகளிர் ஆடுகளத்தில் பறை ஒலிப்பது போலத் தவளைகள் ஒலிக்கின்றன.
* பொன்னணிகளைத் தொங்கவிட்டிருப்பது போல் கொன்றைப் பூ சரம் சரமாகத் தொங்குகிறது.
* தோன்றிப் பூக்கள் வானத்து மீன்கூட்டம் போலப் புதர் புதராகப் பூத்துக் குலுங்குகிறது.
* முல்லைப் பூவும், இல்லம் பூவும் பூத்துவிட்டன.
* சுனைகள் நிரம்பி வழிந்து விலங்குகள் நீர் பருகுகின்றன.

### நற்றிணை 388

துறைவன் உடனிருந்தால் நெற்றியில் பசப்பு ஊராது என்கிறாயே. அவன் என் நெஞ்சை விட்டு அகலாமல் கூடவேதானே இருக்கிறான். பின் ஏன் பசப்பு வந்தது என்று தோழியை வினவுகிறாள் தலைவி.  

துறைவன்

பரதவர் நள்ளிரவில் சுடர்விளக்கைத் திமிலில் கட்டிக்கொண்டு கடலுக்குள் மீன் பிடிக்கச் செல்வர். கயிற்று நுனியில் கட்டிய எறியுளியை வீசி மீன் பிடிப்பர். வைகறைப் பொழுதில் திரும்பிக் கொண்டுவந்த மீன்களையெல்லாம் கானல் மணலில் குவிப்பர்.புன்னைமர நிழலில் தன் சுற்றத்தாரையெல்லாம் கூட்டிக்கொண்டு நறவு உண்டு மகிழ்வர். இப்படிப்பட்ட கானல்துறைக்குத் தலைவன் அவன்.
**கும்மிப்பாடல்** வெண்பாவின் பாவினத்தைச் சார்ந்தது. மகளிர் குழுமிக் கைகொட்டி விளையாடும் பொழுது பாடுவதே கும்மி ஆகும். கும்மிப் பாடல் வெண்பா இனத்தைச் சார்ந்தது; வெண்டளை மட்டுமே அமைந்த எழுசீர்க் கழிநெடிலடிகள் ஓர் எதுகை கொண்டு அமைவது; ஈற்றுச் சீர் பெரும்பாலும் விளங்காய்ச் சீராக வரும். இயற்கும்மி, ஒயிற் கும்மி, ஓரடிக் கும்மி என்பன கும்மியின் வகைகளாகும்.

இயற்கும்மி
----------

ஓரடியில் ஏழு சீர்கள் அமையும். அது 4 சீர், 3 சீர் என மடக்கி எழுதப்படும். இவ்வாறு 2 அடியும் 4 வரியும் கொண்டதாக அமையும். முதற்சீரும் ஐந்தாம் சீரும் மோனை பெறும்.

ஒயிற் கும்மி
------------

மூன்று அடிகளில் அமையும். முதலடி இருவரிகளிலும், இரண்டாமடி இரு வரிகளிலும், மூன்றாமடி ஒரு வரியிலும் அமையும். இரண்டாமடி முடுகியல் அடியாக வரும்; வெண்டளை பெறவேண்டியதில்லை. ஆனால் முதலடியும் மூன்றாமடியும் வெண்டளை பெற்று வரும். அடிகள் தோறும் மோனை அமைதல் நன்று. முடுகியலடியின் 1, 3 சீர்கள் மோனை பெறும்.

ஓரடிக் கும்மி
-------------

கும்மியின் இலக்கணம் அமையப் பெற்ற எழுசீர்க் கழிநெடிலடி ஒன்றே, பொருள் முற்றிவரின் அஃது ஓரடிக் கும்மி எனப்படும். முதற்சீரும் ஐந்தாம் சீரும் மோனையோ, எதுகையோ பெற்றுச் சிறந்து வரும்.
**க. முத்துவேல்** (*K. Muthuvel*)(பிறப்பு: 1 ஜூலை 1946 - இறப்பு: 23 ஜூலை 2016) என்பவர் இந்திய அரசியல்வாதி மற்றும் தமிழகச் சட்டமன்றத்தின் முன்னாள் உறுப்பினர் ஆவார். இவர் 1984ஆம் ஆண்டு நடைபெற்ற தேர்தலில் முதுகுளத்தூர் தொகுதியிலிருந்து தமிழகச் சட்டமன்றத்திற்குத் தேர்ந்தெடுக்கப்பட்டார்.

ஆரம்ப கால வாழ்க்கை
------------------

இவர் ஜூலை 1 1946ஆம் ஆண்டு கருப்பையாத்தேவர் இலட்சுமி அம்மாள் தம்பதியரின் மகனாக இராமநாதபுரம் கமுதி அருகேயுள்ள கரிசல்குளத்தில் பிறந்தார்.மாணவர் தலைவராகப் பல நடவடிக்கைகளில் பங்கேற்றார் இவர் வருவாய் ஆய்வாளராக இராமநாதபுர மாவட்டம் ஆர் எஸ். மங்கலத்தில் பணியாற்றினார். பின்னர் இவர் என். கரிசல்குளம் ஊராட்சி மன்றத் தலைவராகத் தேர்ந்தெடுக்கப்பட்டார்.

அரசியல் வாழ்க்கை
----------------

பசும்பொன் முத்துராமலிங்க தேவரின் வழிகாட்டுதலின் கீழ் சுபாஸ் சந்திரபோஸ் உருவாக்கிய இந்தியத் தேசிய அரசியல் கட்சியான அனைத்திந்திய பார்வர்டு பிளாக் கட்சியில்சேர்ந்தார்.

அகில இந்திய ஃபார்வர்ட் பிளாக் கட்சியின் மத்திய குழுவின் உறுப்பினராகத் தேர்ந்தெடுக்கப்பட்டார். இராமநாதபுரத்தின் கமுதியில் உள்ள பசும்பொன் முத்துராமலிங்க தேவர் கல்லூரியின் இணை செயலாளரானார்.

1984ஆம் ஆண்டு நடைபெற்ற தமிழ்நாடு சட்டமன்றத் தேர்தலில் முதுகுளத்தூர் தொகுதியிலிருந்து தமிழகச் சட்டமன்றத்திற்குத் தேர்ந்தெடுக்கப்பட்டார்.

இவர் அனைத்திந்திய பார்வர்டு பிளாக்கின் தமிழ்நாட்டின் மாநிலத் தலைவராக தேர்ந்தெடுக்கப்பட்டார். கமுதியின் பசும்பொன் முத்துராமலிங்க தேவர் அறக்கட்டளையின் தலைவரான பின்னர் இவர், தென்தமிழ்நாட்டில் உள்ள அனைத்து பிற்படுத்தப்பட்டோர் சமூகத்தின் முன்னேற்றத்திற்காகப் பல நடவடிக்கைகளை எடுத்தார்.

மேற்கோள்கள்
-----------

1. ↑  "1984 Tamil Nadu Election Results, Election Commission of India" (PDF). 2018-11-13 அன்று மூலம் (PDF) பரணிடப்பட்டது. 2021-06-04 அன்று பார்க்கப்பட்டது.
**இலங்கை ஆள்களப் பதிவகம்** (ஆங்கிலம்: *LK Domain Registry*) என்பது ஒரு தன்னிச்சையான இலாப நோக்கற்ற நிறுவனமாகும். இது இணையத்தில் இலங்கைக்கான தனித்துவத்தைக் கொடுக்கக்கூடிய இணையத்தளங்களை இலங்கைக்குரிய முதன் நிலை ஆள்களப் பெயர்களுடன் (.lk) பதிவுசெய்ய உதவுகிறது. இ்ந்த நிறுவனம் 1990ஆம் ஆண்டு ஆரம்பிக்கப்பட்டு மொரட்டுவைப் பல்கலைக்கழகத்தின் கணினி விஞ்ஞானம் மற்றும் இயந்திரவியற் துறையில் இயங்கி வருகிறது.

ஆள்களப் பெயர்கள்
----------------

.lk என்ற ஆள்களப் பெயருடன் *.com.lk*, *.org.lk*, *.hotel.lk*, *.assn.lk*, *.ltd.lk*, *.web.lk*, *.soc.lk*, *.grp.lk* முதலிய கட்டுப்பாடற்ற இரண்டாம் நிலை ஆள்களப் பெயர்களையும் *.gov.lk*, *.sch.lk*, *.net.lk* ஆகிய கட்டுப்பாடுள்ள இரண்டாம் நிலை ஆள்களப் பெயர்களையும் இலங்கை ஆள்களப் பதிவகம் வழங்கி வருகின்றது. தமிழ் மொழியில் .இலங்கை என்ற ஆள்களப் பெயரையும் சிங்கள மொழியில் *.ලංකා* என்ற ஆள்களப் பெயரையும் இலங்கை ஆள்களப் பதிவகம் வழங்கி வருகிறது. இதன் மூலம் தமிழிலும் சிங்களத்திலும் இணையத்தள முகவரிகளைப் பதிவு செய்து கொள்ள முடியும்.

மேற்கோள்கள்
-----------

1. ↑  ["இலங்கை ஆள்களப் பதிவகம் (தமிழில்)". 2011-12-19 அன்று மூலம் பரணிடப்பட்டது. 2011-12-20 அன்று பார்க்கப்பட்டது. இலங்கை ஆள்களப் பதிவகம் (தமிழில்)]
2. ↑  தரவுகள் ஒரே பார்வையில் (தமிழில்)...

வெளி இணைப்புகள்
---------------

* இலங்கை ஆள்களப் பதிவகம் பரணிடப்பட்டது 2013-06-26 at the வந்தவழி இயந்திரம், உத்தியோகபூர்வ இணையத்தளம்
**க. வச்சிரவேல் முதலியார்** (1906 – 3 அக்டோபர் 1989) இருபதாம் நூற்றாண்டில் வாழ்ந்த சிறந்த சைவ சித்தாந்தப் பேரறிஞர்களுள் ஒருவர் ஆவார்.

காஞ்சிபுரத்தில் தோன்றி அங்குள்ள பச்சையப்பன் பள்ளியிலும், சென்னைப் பச்சையப்பன் கல்லூரியிலும் பயின்று இளங்கலைப் பட்டமும் பின்னர் எல்.டி. பட்டமும் பெற்று காஞ்சிபுரம் பச்சையப்பன் பள்ளியில் கணித ஆசிரியராய் பணியாற்றினார். பின்னர் தலைமையாசிரியர் பொறுப்பையும் ஏற்று பள்ளியைத் திறம்பட நடத்தினார். நடுவணரசின் போற்றுதலுக்கு ஆளாகி நல்லாசிரியர் விருதினையும் பெற்றார். சைவசித்தாந்தத்தில் இவர் ஞானியார் சுவாமிகளின் தலைசிறந்த மாணவராக விளங்கி அத்துறையில் வல்லுநராகத் திகழ்ந்தார். சைவ ஆதீனங்கள், சைவ சித்தாந்தப் பெருமன்றம் இவர் தலைமை ஏற்றும் சொரற்பொழிவுகளாற்றியும் சிறப்பித்த சைவ மாநாடுகள் தமிழகத்திலும், ஈழத்திலும் பலபலவாகும். காசிப் பல்கலைக்கழகத்தில் சைவ சித்தாந்த கட்டளைச் சொற்பொழிவினை 1951 இல் ஆற்றினர். இறுதியாக மதுரைக் காமராசர் பல்கலைகழகத்தில் சைவ சித்தாந்தத் துறையில் தனி அலுவலராய் இருந்து அத்துறை மேம்படப் பணியாற்றினார். *திருக்குறளின் உட்கிடை சைவ சித்தாந்தமே* முதலிய பல நூல்கள் சைவ சித்தாந்தச் சார்பு பற்றி எழுதியுள்ளார். தமிழ், ஆங்கிலம், வடமொழிப் புலமை மிகப் பெற்றிருந்த இவர்  10.03.1989 இல் காஞ்சியில் காலமானார்.

எழுதிய நூல்கள்
--------------

* *திருக்குறளின் உட்கிடை சைவ சித்தாந்தமே* (1953)
* *சைவம்* (1960)
* *திருவருட்பயன்* (உரை, 1967)
* *Saiva Siddhanta* (1968)
* *சைவமும் வைணவமும்* (1969)
* *சைவசித்தாந்தத் திறவு* (1980)

உசாத்துணைகள்
------------

* வாழ்வியற் களஞ்சியம், தொகுதி பதினான்கு, பக்கம்(297), தமிழ்ப்பல்கலைகழகம், தஞ்சாவூர்.
**க. வெங்கடேசன்** என்பவர் தமிழ் எழுத்தாளர் ஆவார். இவர் எட்டுக்கும் மேற்பட்ட நூல்களை எழுதியுள்ளார்.

இளமை மற்றும் கல்வி
------------------

இவர் தஞ்சை மாவட்டத்தை சார்ந்த சீர்காழியில் பிறந்தார். அண்ணாமலை பல்கலைகழகத்தில் வரலாறு மற்றும் அரசியலில் முதுகலை பட்டத்தையும்,புது டெல்லியில் உள்ள பொது நிர்வாக *இந்தியன் இன்ஸ்டிடூட்டிலிருந்து* முதுகலை பட்டத்தையும்,குஜராத் ஆனந்திலுள்ள சர்தார் பட்டேல் பல்கலை கழகத்திலிருந்து முனைவர் பட்டதையும் பெற்றார்.

கோவை ஸ்ரீ ராமகிருஷ்ணா வித்யாலய கிராமிய கல்லுரி மற்றும் கலை கல்லூரியிலும்,1957-77,ராஜபாளையம் ராஜுக்கள் கல்லூரியிலும்1977-91வரை வரலாற்று பேராசிரியராகவும், கல்லூரி முதல்வராகவும் பணியாற்றி ஒய்வு பெற்றார்.[]

எழுதிய நூல்கள்
--------------

* அக்பர்
* தற்கால அரசியல் ஆய்வு.
* உள்ளாட்சி அரசாங்க வளர்ச்சி
* இந்திய உள்ளாட்சி அரசாங்கம்.
* அமெரிக்க ஐக்கிய நாட்டின் வரலாறு.
* மேலாண்மை தத்துவங்கள்,அலுவலக நிர்வாகம்.
* வரலாற்று வரைவியல்
* இந்திய விடுதலை வரலாறு.
* சமகால இந்திய வரலாறு.

ஆகிய நூல்களை எழுதியுள்ளார்.பல வரலாற்று கட்டுரைகளையும் வெளியிட்டுள்ளார்.

சான்றுகள்
---------

1. ↑  "வரலாற்று வரைவியல் (Historiography - Dr.G.Venkatesan) - Useful for History Students - Shri Pathi Rajan Publishers". *www.shripathirajanpublishers.com*. 2021-05-19 அன்று பார்க்கப்பட்டது.
**தம்பலகாமம் க வேலாயுதம்** (நவம்பர் 17, 1917 - மே 19, 2009) ஈழத்தின் மூத்த எழுத்தாளர். திருகோணமலை மாவட்டத்தின் தம்பலகாமம் என்ற ஊரில் பிறந்து வளர்ந்தவர். சிறந்த கவிஞர், வீரகேசரி பத்திரிகையில் 50 ஆண்டுகளுக்கு மேலாக நிருபராகப் பணியாற்றியவர்.

வீரகேசரி, மித்திரன், தினபதி, சிந்தாமணி, சுடர், சுதந்திரன், தினகரன், தினக்குரல், ஆத்மஜோதி, சிவநெறி, குமுதம் பக்தி இதழ் ஆகியவற்றில் கவிதை, கட்டுரை, சிறுகதை, குறுநாவல், செய்தி மடல் என பலவகைகளில் பதிவு செய்தவர்.

வாழ்க்கைச் சுருக்கம்
--------------------

இலங்கையின் கிழக்கு மாகாணத்தில் தம்பலகாமம் என்ற ஊரில் வே. கனகசபை, தங்கம் ஆகியோருக்கு வேலாயுதம் 1917 ஆம் ஆண்டில் பிறந்தார். இவர் சிறுவயது முதலே இசை, நாடகம், கூத்து என்பவற்றில் அதீத ஆர்வத்துடன் ஈடுபட்டதன் காரணமாக பள்ளிப்படிப்பினை 5ம் வகுப்புக்கு மேல் தொடரமுடியாது போனது. இருந்தும் இடைவிடாத வாசிப்பு பழக்கமும், இயற்கையாகவே அமைந்த இலக்கிய ஆற்றலும் அவரை எழுத்துலகில் மிளிரவைத்தது.

எழுத்துலகில்
------------

இவரது முதலாவது சிறுகதை *சொல்லும் செயலும்* குமுதம் இதழில் வெளிவந்தது. தொடர்ந்து இவரது கதைகள் காலச்சுடர், சிந்தாமணி, ஆத்மஜோதி போன்ற இதழ்களில் வெளிவந்தன. தம்பலகாமத்தைப் பின்னணியாகக் கொண்டு "ரங்க நாயகியின் காதலன்" என்னும் வரலற்றுப் புதினத்தையும், "தமிழ்கேட்க ஆசை" என்ற கட்டுரைத் தொகுப்பையும் எழுதி வெளியிட்டுள்ளார். "இந்திய ஞானிகளின் தெய்வீகச் சிந்தனைகள்" என்ற ஆய்வு நூல் மிகவிரைவில் வெளியிடப்படவுள்ளது.

இவரது வாழ்க்கை வரலாற்றை விரித்துரைக்கும் 'தம்பலகாமம் க.வேலாயுதம்' என்ற நூலை சித்தி அமரசிங்கம் எழுதியுள்ளார்.

வெளியிட்ட நூல்கள்
-----------------

* *ரங்கநாயகியின் காதலன்* (குறுநாவல், ஈழத்து இலக்கியச்சோலை, திருகோணமலை)
* *தமிழ் கேட்க ஆசை* (கட்டுரைத் தொகுப்பு, பொற்கேணி கிராம அபிவிருத்திச் சங்கம், தம்பலகாமம்)

மேற்கோள்கள்
-----------

1. 1 2  தங்கராசா, வே. "தம்பலகாமம் க.வேலாயுதம்". OurJaffna. 2014-02-27 அன்று மூலம் பரணிடப்பட்டது. 15 நவம்பர் 2014 அன்று பார்க்கப்பட்டது.
2. 1 2 3 4  சித்தி அமரசிங்கம் (2004). "தம்பலகாமம் தந்த மாபெருங் கலைஞர், முதுபெரும் எழுத்தாளர், ஊடகவியலாளர் தம்பலகாமம் க.வேலாயுதம்". *கவின் தமிழ்*: 119-129. .
3. ↑  தம்பலகாமம் க. வேலாயுதம் வாழ்க்கை வரலாறு - சித்தி அமரசிங்கம் (நூலகம் திட்டம்)